text: Fredelig koncert trods narkohajer
  15 juli 2011 kl. 08.09
  Trods silende regn tiltrak Muskelsvindfondens grønne koncert i Esbjerg 10.000 mennesker. Også politiet trodsede det ugæstfrie vejr.
  Indsatsvognen kørte fast i mudderet på festivalpladsen.
  Det forhindrede dog ikke politiet i at notere 15 overtrædelser af narko-lovgivningen, 30 brud på færdselsloven, en voldssag og et enkelt brud på ordensbekendtgørelsen.
  Trods de mange sager betegner vagtchef Jan Stokholm Andersen, Syd- og Sønderjyllands Politi, koncerten som fredelig. 
  Koncert-karavanen fortsætter rundt i landet i de kommende ti dage.
  